Agentundervisning

Den mystiske gaven – pinse

# Innledning

Det står en gaveeske her….

Utenpå står det: **Til tårnagentene i KOLBU kirke** – og det er jo dere!

Vil noen komme og åpne den ----

*Inni eska er det:*  **ballonger**, **pakke m/ bursdagslys**, **bursdagskort, fyrstikker, ordbok, Bibel.**

Barn/jeg løfter opp en og en ting og spør:

* Hva bruker vi dette til?
* Kan dette hjelpe oss å finne ut hva det skal handle om nå?
* Hva vi skal snakke om?

Lese høgt det som står på kortet:

***Agenter har bursdag hvert eneste år, slik er det også med kirka vår!***

***Nesten ingen gir gaver eller sender bursdagskort***

***Er kirka og klokkene glemt helt bort?***

***Alle i kirka må få se og høre***

***Om pinsen og hva Den hellige ånd kan gjøre!***

Agenter! Vi har fått et nytt oppdrag. Et bursdagsoppdrag. Det er mange som har glemt bursdagen til kirka – og vi skal være med å gjøre slik at det ikke skjer. Er dere med på det? *(barna svarer)*

Hørte ikke… (*barna svarer høgt!)*

Like etter Jesus var stått opp og faret opp til himmelen tilbake til Gud, begynte de kristne å samles. Lenge før de bygde kirker. De møttes hjemme hos hverandre.

Bibelen forteller at de var sammen for å høre om Gud og Jesus, synge og be sammen

slik vi gjør på gudstjenestene våre.

Bibelen forteller om dette, og dagen har fått et spesielt navn – det kan dere finne ut ved å lese lappen inni ballongen.

 *(Ha en hjerteballong med en lapp med Apostelgjerningene 2,1 – NB små skrift så de må lese med forstørrelsesglass)*

Barn kommer opp, tramper på ballongen og leser m/ forstørrelsesglass

***Pinsedag er altså svaret på oppdraget, kirka har bursdag på pinsedag.***

*Men vi må høre om hvordan dette henger sammen:*

# Fortellingen om pinse

Bruk gjerne bilder fra en barnebibel eller liknende for å vise!

Det er ikke så lenge siden vi feira påske?

Hvorfor har vi påske?

Hva skjedde med Jesus i påska?

Om kvelden første påskedag var disiplene samla**.** De syntes det var godt å være sammen og snakke om det som hadde skjedd. De snakka om at noen hadde sett spor av Jesus den dagen – Ja, sett at han var blitt levende!

De var forvirra og visste ikke hva de skulle tro. Dette var et mysterium! De var redde. Nå har de tatt Jesus og korsfestet han, tenk om de er ute etter oss, vi som var vennene hans. Tenk om de vil arrestere oss og har planer om å drepe oss også. De var redde for hva folket skulle gjøre med dem. Derfor hadde de gjemt seg inne i et hus, og låst døra så ingen kunne komme inn.

Plutselig stod Jesus midt inne i rommet hos dem. Det første han sa var: ”Fred være med dere”. Han pleide gjerne å si det når han skulle si noen godt til folk. Han sa i**kke**,

for noen feiginger dere er. Han skjente ikke fordi de hadde sviktet, eller fordi de ikke hadde trodd ordentlig på det kvinnene hadde fortalt om oppstandelsen.

Jesus så at de var redde. Bare ta på meg sa han, og kjenn at jeg ikke er noe spøkelse. Så viste han dem hendene sine. Han hadde dype spikersår etter korsfestelsen. Etterpå viste han dem sårene han hadde i siden, der de hadde stukket han med spyd. Da forstod disiplene at det virkelig var Jesus. Det ble glade.

Etter at Jesus var stått opp, var han sammen med disiplene**,** og slik håpet de at det skulle fortsette. De spurte han: Skal du bli konge i Jerusalem nå? Men Jesus sa: Nå drar jeg til min Far i himmelen. Da ble disiplene redde for de ville ikke at han skulle dra fra dem. Hvordan skulle det gå uten Jesus? Var det slik fortellingen om Jesus skulle ende?

Nei, det var ikke slutt den dagen de ikke kunne se han eller ta på han, eller høre stemmen hans lenger. For han lovet å være sammen med dem på en NY måte. Jesus visste at disiplene ikke kunne greie seg alene. Han lovet at når han dro til himmelen til Gud, kunne han være sammen med ALLE dem som vil tro på ham og høre fortellingen om han.

Det måtte være en rar opplevelse å se Jesus forsvinne og fly opp til himmelen!

Jesus hadde lovet at de skulle få krefter og hjelp likevel. Han skulle sende en kraft som han kalte: Den hellige ånd til disiplene.

Han sa at Ånden skulle hjelpe dem til å forstå det han hadde lært dem og hjelpe dem til å få styrke til å fortelle om Jesus i hele verden.

Disiplene var samlet i et hus i byen Jerusalem. Det var den dagen som kalles Pinsedag.

(på lappen stod det…..)

Plutselig kom det en sterk lyd fram himmelen, det hørtes ut som en kraftig vind.

Og over hodet på alle som var i huset viste det seg små flammer av ild.

Gud blåste sin livspust, sin Ånd ned til jorden – Den Hellige ånd!

Og disiplene husket det Jesus hadde sagt: “Dere skal få kraft når den hellige ånd kommer – og gjennom ånden skal jeg være sammen med dere på en ny måte.

Uten Guds livspust, Den hellige ånd var de redde og svake – men Gud blåste mot og kraft inn i dem. Kan vi se pusten vår? Blåse opp en ballong – Der er det pust. Inni ballongen. Vi kan ikke se ånden, men vi kan se spor etter den overalt.

Disiplene gikk ut i byen. Der var mye folk fra forskjellige land samla. De snakka ulike språk. Da skjedde det noe rart. Plutselig kunne folkene høre sitt språk, disiplene snakka de samme språk som de, mange forskjellige språk!

Er det noen av dere som forstår og kan snakke andre språk enn norsk?

For eksempel kan en lese Joh. 3.16 på gresk.

Det er ikke lett å forstå noen som snakker et annet språk vi ikke kan. Men Bibelen forteller at det har ikke alltid vært slik. For lenge, lenge siden snakka alle folk i hele veden samme språk. Alle forstod hverandre og kunne snakke sammen. Da var det lettere å samarbeide.

I Babel skulle de bygge en ny by. De bygde og bygde, hus, laga gater, parker… Alt ble veldig fint. Så sa de; vi vil bygge det høyeste og flotteste tårnet i hele verden, slik at vi blir berømt for det. Tårnet skal rekke helt opp i skyene. De var veldig fornøyd med seg selv og satte i gang. De bygde og bygde, og tårnet ble kjempehøgt og det svaiet nok fram og tilbake.

Gud så på det de gjorde og syntes de var for opptatt av seg selv. De er blitt så flinke og selvstendige at de tror de greier seg uten Gud. De vil gå sine egne veier. De vil ha all rosen selv, og hyller seg selv i stedet for meg som har skapt dem!

Gud tenkte dette må jeg sette en stopper for. Så forvirret Gud språket deres, så den ene ikke skjønte hva den andre sa. Så spredte Gud folket ut over hele jorden og de sluttet å bygge byen.

Vi har lett for å rose oss selv istedenfor å gi Gud ære. På pinsedagen var alle disiplene var blitt så trygge og modige. Peter som hadde vært flau over å kjenne Jesus, han stilte seg nå opp foran mange hundre mennesker og fortalt om hvem Jesus var, og om at Gud hadde sendt Jesus til jorden for å frelse menneskene.

Enda flere mennesker kom og ville høre på Peter når han snakka om Guds rike, om Jesus og Den hellige ånd. Ånden hadde ikke bare vist seg gjennom store flammer, men også ved at Peter nå plutselig var en modig mann, og ved at veldig mange av de som hørte på begynte å tro på Jesus.

Den dagen var det 3000 mennesker som trodde på det Peter fortalte og som ble døpt. De fikk også Den hellige ånd og ble disipler av Jesus. Det var begynnelsen på den kristne kirke. Derfor kan vi si at denne dagen ble kirka født og har bursdag.

Kirkas bursdag kalles altså……Pinsedag.

# Avslutning

Oppdraget vi fikk på kortet var å fortelle om kirkas bursdag til alle – slik at den ikke blir glemt.

Det kan dere gjøre når der kommer hjem i kveld!